ยูโอบีหวนคืนตลาดกองอสังหาฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ลงทุนโรงแรมในกรุงชานเมือง ชูผลตอบแทนสูงประมาณ7%
โพสต์ทูเดย์ — บลจ.ยูโอบี คืนสังเวียนตลาดกองทุนอสังหาฯ หลังเงียบนาน 8 ปี ซุ่มปั้น 2 กองลงทุนโรงแรม ชูผลตอบแทน 7% ต่อปี
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า ปีนี้บริษัทมีแผนจัดตั้งกองทุนรวมอสังหาริมทรัพย์จำนวน 2 กองทุน ลงทุนในโรงแรมในกรุงเทพฯ และแถบชานเมือง จากปัจจุบันบริษัทมีกองทุนรวมอสังหาริมทรัพย์อยู่เพียงกองเดียวที่ออกไปตั้งแต่ปี 2546
“กองทุนดังกล่าวเป็นประเภทมีกรรมสิทธิ์ หรือฟีโฮล ขนาดหลายพันล้านบาท เพราะนอกจากลงทุนในโรงแรมแล้วยังลงทุนในส่วนที่เป็นร้านค้า (รีเทล) ด้วย คาดว่าในครึ่งปีแรกนี้จะออกได้ เพราะต้องรีบออกก่อนกฎเกณฑ์การจัดตั้งกองทรัสต์เพื่อการลงทุนในอสังหาริมทรัพย์ (Real Estate Investment Trust : REIT) ออกมา” นายวนา กล่าว
สำหรับผลตอบแทนจากการลงทุนในกองทุนรวมอสังหาริมทรัพย์ที่จะเสนอขายคาดว่าจะอยู่ที่ประมาณ 7% ต่อปี บวกลบ น่าจะเป็นทางเลือกให้แก่นักลงทุนส่วนรายละเอียดว่าจะมีการประกัน (การันตี) รายได้หรือผู้เช่าหรือไม่นั้นยังไม่สามารถเปิดเผยได้ จากที่ผ่านมาบริษัทไม่ได้ออกกองทุนอสังหาริมทรัพย์มาเป็นเวลานาน ส่วนหนึ่งหาสินทรัพย์จัดตั้งได้ยาก รวมถึงผลตอบแทนที่จะนำเสนอให้แก่นักลงทุนไม่น่าพอใจ
นายวนา กล่าวว่า ปัจจุบันรูปแบบกองทุนรวมอสังหาริมทรัพย์เปลี่ยนไปในทิศทางที่ดีสำหรับผู้ลงทุน เนื่องจากความเสี่ยงบางส่วนถูกโอนไปที่ผู้เช่าทรัพย์สินเป็นผู้รับประกันรายได้ขั้นต่ำให้ แม้จะเป็นช่วงเวลา 5 ปี หรือ 7 ปี ถือเป็นสิ่งที่ดี นอกจากนี้ยังมีธนาคารพาณิชย์ค้ำประกันรายได้ให้อีก
อย่างไรก็ตาม แม้ที่ผ่านมาจะมีกองทุนรวมอสังหาริมทรัพย์บางกองทุนที่มีปัญหาในเรื่องของการค้ำประกันรายได้ค่าเช่า แต่กฎเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ออกมาก็น่าจะทำให้ผู้ลงทุนสบายใจมากขึ้น โดยแนะนำให้ดูผู้รับเช่าเหมาสินทรัพย์ไปนั้นมีเครดิตอย่างไร รวมถึงต้องดูชื่อเสียงและฐานะทางการเงิน ทุนจดทะเบียน เพื่อประกอบการตัดสินใจลงทุน
ประธานเจ้าหน้าที่บริหาร บลจ.ยูโอบี กล่าวว่า สำหรับความคืบหน้าในการเสนอขายอาคารแนเชอรัล วิลล์ เอ็กเซ็กคิวทีฟ เรสซิเด้นส์ กรุงเทพฯ ซึ่งเป็นเซอร์วิสอพาร์ตเมนต์ให้เช่า ตั้งอยู่บนถนนหลังสวน ซึ่งกองทุนรวมสิทธิการเช่าอสังหาริมทรัพย์ยูโอบี อะพาร์ทเมนท์หนึ่ง (UOBAPF) ลงทุนอยู่นั้น ยังคงมีแผนขายสินทรัพย์ดังกล่าว แต่ขึ้นอยู่กับราคา หากยังไม่เป็นที่น่าพอใจบริษัทก็จะบริหารต่อไป
สำหรับการฟื้นตัวของตลาดหุ้นสหรัฐในช่วงนี้ส่งผลให้เงินไหลกลับไปลงทุนหุ้นสหรัฐบ้าง แต่ยังส่งผลดีอยู่บ้างต่อกองทุนเปิดยูโอบี สมาร์ท ไฟแนนเชียล ออพพอร์จูนนิตี้ (UOBSFO) ซึ่งมีการลงทุนในหุ้นสถาบันการเงินในสหรัฐอเมริกาประมาณ 40% ผ่านกองทุนหลัก United Financials Opportunities ที่มีนโยบายลงทุนหุ้นของสถาบันการเงินระดับโลก “กองทุน UOBSFO เป็นกองทุนปิด บริษัทจึงมีแผนออกกองทุนใหม่ที่เน้นลงทุนหุ้นทั่วโลกอีก โดยรอจังหวะในการจัดตั้งกองทุนและเข้าไปลงทุน”นายวนา กล่าวต้องจับตาดูว่าตัวเลขเศรษฐกิจสหรัฐ ได้แก่ ตัวเลขยอดขายบ้านใหม่ การจ้างงาน จะออกมาดีกว่าคาดการณ์มากน้อยแค่ไหน เพราะหากดีกว่ามากก็น่าจะทำให้ตลาดตอบรับไปในทางบวก แต่แม้จะมีเงินทุนไหลกลับไปลงทุนหุ้นสหรัฐแล้วก็เชื่อว่าเงินลงทุนยังจะเข้าเอเชียที่มีอัตราการเติบโตสูงที่สุด โดยเฉพาะหุ้นจีน